জয়া জেটলি

জয়া জেটলি (জন্ম: ১৪ জুন ১৯৪২) একজন ভারতীয় রাজনীতিবিদ, কর্মী, লেখক, ভারতীয় হস্তশিল্প কিউরেটর এবং সমতা পার্টির প্রাক্তন সভাপতি।

২০০২ সালে অপারেশন ওয়েস্ট এণ্ড বিতর্কের কারণে তিনি দলের সভাপতির পদ থেকে পদত্যাগ করেন। ২০২০ সালে অপারেশন ওয়েস্ট এণ্ড ঘুষ মামলায় তাঁর ভূমিকার জন্য তাঁকে ৪ বছরের কারাদণ্ড দেওয়া হয়।

 জীবনী 
জয়া জেটলির জন্ম ১৯৪২ সালের ১৪শে জুন ব্রিটিশ ভারতের সিমলায়। তাঁর বাবা কে কে চেত্তুর, কেরালার বাসিন্দা এবং জাপানে স্বাধীন ভারতের প্রথম রাষ্ট্রদূত ছিলেন। জেটলি তাঁর সাথে জাপান এবং বার্মায় ভ্রমণ করেছিলেন। বাবার মৃত্যুর সময় জয়ার বয়স ছিলো তেরো বছর।

জয়া এবং তাঁর মা দিল্লিতে চলে আসেন যেখানে তিনি কনভেন্ট অফ জেসাস অ্যাণ্ড মেরি স্কুলে পড়াশোনা করেন। জয়া মার্কিন যুক্তরাষ্ট্রের স্মিথ কলেজে পড়ার জন্য বৃত্তি পান।

 রাজনৈতিক জীবন 
থাম্ব|জয়া জেটলি ২০০৮ সালের মে মাসে ছাত্রদের উদ্দেশ্যে ভাষণ দিচ্ছেন
জয়ার স্বামী যখন জর্জ ফার্নান্দেজের জন্য কাজ শুরু করেন, তখন জয়ার সাথে রাজনীতিবিদ জর্জ ফার্নান্দেজের দেখা হয়। ফার্নান্দেজের অনুরোধে জয়া সোশ্যালিস্ট ট্রেড ইউনিয়নে যোগ দেন। ১৯৮৪ সালের শিখ-বিরোধী দাঙ্গার পর, তিনি রাজনীতিতে সক্রিয় হন। তিনি ফার্নান্দেজ এবং মধু লিমায়েকে পরামর্শদাতা হিসেবে উল্লেখ করেন। একই বছরে, তিনি জনতা পার্টিতে যোগ দেন। এটি বিভক্ত হয়ে জনতা দল গঠন করে এবং পরে, তিনি এবং ফার্নান্দেজ সমতা পার্টি গঠন করেন।

 হস্তশিল্পের কিউরেটর 
জয়া জেটলি কুটির শিল্পের ক্ষেত্রে ভারতীয় শিল্প ও কারুশিল্পের উন্নয়নে সহায়তা করেছিলেন। ১৯৮৬ সালে, তিনি ঐতিহ্যবাহী ভারতীয় কারুশিল্পের গ্রামীণ কারিগরদের উদ্ভাবনী কৌশলের মাধ্যমে বাজারে আস্থা অর্জনের জন্য দস্তকারি হাট সমিতি (শিল্প ও কারুশিল্প বাজার) প্রতিষ্ঠা করেছিলেন। তাঁর কাজ ভারত, পাকিস্তান এবং ভিয়েতনামের কারিগরদের একত্রিত করেছিল এবং ভারত সরকারের এটিকে কূটনৈতিকভাবে ব্যবহার করেছিল যাতে বিশ্বের বিভিন্ন স্থানে কারুশিল্পীদের একত্রিত করা যায়, তাদের দক্ষতা ভাগ করে নেওয়া যায় এবং সক্ষমতা বৃদ্ধির জন্য সহায়তা করা যায়।

তিনি ক্রাফটস অফ জম্মু, কাশ্মীর অ্যাণ্ড লাদাখ, ক্রাফট ট্র্যাডিশনস অফ ইণ্ডিয়া, বিশ্বকর্মা'স চিলড্রেন, শিল্পকর্মীদের ওপর একটি আর্থ-সামাজিক অধ্যয়ন এবং ক্রাফটিং নেচার সহ বিভিন্ন বই লিখেছেন ও প্রকাশ করেছেন। রাজনীতি, সামাজিক সমস্যা, নারী, মানবাধিকার, পররাষ্ট্র ইত্যাদি বিষয়ে তাঁর কিছু প্রবন্ধ সংকলিত হয়ে পোডিয়াম অন দ্য পেভমেন্ট নামে একটি বইতে প্রকাশিত হয়েছে। তিনি ভারতের স্কুলগুলির কারুশিল্প ঐতিহ্যের জন্য একটি পাঠ্যক্রম তৈরিতে এনসিইআরটি-কে সহায়তা করেছেন। তিনি দ্য আদার সাইড নামে গণতান্ত্রিক সমাজতান্ত্রিক চিন্তাভাবনা এবং কর্মের একটি মাসিক রাজনৈতিক জার্নাল সম্পাদনা করেন এবং প্রকাশ করেন। তিনি সকল স্তরে ঐতিহ্য সংক্রান্ত বিষয়গুলিতে গভীরভাবে জড়িত। সংস্কৃতি ও শিল্পে তাঁর কাজের জন্য এবং মহিলা নেতাদের জন্য একজন আদর্শ হিসেবে তিনি পিএইচডি চেম্বার এবং এফআইসিসিআই থেকে পুরস্কার পেয়েছেন।

 অপারেশন ওয়েস্ট এণ্ড 

তেহেলকা কেলেঙ্কারির অপারেশন ওয়েস্ট এণ্ড প্রকাশ পাওয়ার পর তাঁর বিরুদ্ধে দুই লক্ষ টাকা ঘুষ নেওয়ার অভিযোগ আনা হয়েছিল। ফার্নান্দেজের নাম অপারেশন ওয়েস্ট এণ্ডে স্পষ্টভাবে উঠে আসে। এটি একটি স্টিং অপারেশন ছিল, যেখানে তেহেলকা নামে একটি বিতর্কিত অনুসন্ধানী পত্রিকার জন্য তাদের সাংবাদিক ম্যাথিউ স্যামুয়েল গোপন ক্যামেরা নিয়ে একটি কাল্পনিক অস্ত্র কোম্পানির প্রতিনিধিরূপে আসেন। তিনি ভারতীয় জনতা পার্টির সভাপতি বঙ্গারু লক্ষ্মণ, সমতা পার্টির সাধারণ সম্পাদক এবং ফার্নান্দেজের সহচর জয়া জেটলি এবং ভারতীয় সেনাবাহিনীর একজন সিনিয়র কর্মকর্তাকে ঘুষ দেওয়ার জন্য উপস্থিত হন। জয়া ২০০২ সালে সমতা পার্টির সভাপতির পদ থেকে পদত্যাগ করেন।

২০২০ সালে, প্রতিরক্ষা চুক্তি ঘুষ মামলায় জয়ার ভূমিকার জন্য তাঁকে ৪ বছরের কারাদণ্ড দেওয়া হয়। তাঁকে ভারতীয় দণ্ডবিধির ধারা ১২০বি (অপরাধমূলক ষড়যন্ত্র) এবং ১৯৮৮ সালের দুর্নীতি প্রতিরোধ আইনের ধারা ৯ (সরকারি কর্মচারীর সাথে ব্যক্তিগত প্রভাব বিস্তারের জন্য পারিতোষিক গ্রহণ)-এর অধীনে দোষী সাব্যস্ত করা হয়। 

ব্যক্তিগত জীবন
কলেজে পড়ার সময় অশোক জেটলির সাথে জয়ার পরিচয় হয়। ১৯৬৫ সালে তাঁদের বিয়ে হয় এবং তাঁদের দুটি সন্তান হয় - অক্ষয় ও অদিতি (অদিতি পরে ক্রিকেটার অজয় জাদেজাকে বিয়ে করেন)। তাঁর এবং অশোক জেটলির বিবাহবিচ্ছেদ ঘটে, জয়া জেটলির রাজনীতিতে সক্রিয় ভূমিকাকে বিচ্ছেদের প্রধান কারণ হিসেবে মনে করা হয়। ২৫ বছরেরও বেশি সময় ধরে, জর্জ ফার্নান্দেজ তার সঙ্গী ছিলেন।

২০১২ সালে, ফার্নান্দেজের সাথে দেখা করতে দিতে আত্মীয়দের বিরোধিতার বিরুদ্ধে হাইকোর্টে আবেদন করার পর, জয়াকে আলঝাইমার রোগে আক্রান্ত ফার্নান্দেজের সাথে দেখা করার অনুমতি দেওয়া হয়েছিল।

 আরও দেখুন 

 সমতা পার্টি

 তথ্যসূত্র 

বিষয়শ্রেণী:জনতা পার্টির রাজনীতিবিদ
বিষয়শ্রেণী:জনতা দলের রাজনীতিবিদ
বিষয়শ্রেণী:শিমলার ব্যক্তি
বিষয়শ্রেণী:২১শ শতাব্দীর ভারতীয় রাজনীতিবিদ
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:সমতা পার্টির রাজনীতিবিদ
বিষয়শ্রেণী:১৯৪২-এ জন্ম
বিষয়শ্রেণী:হিমাচল প্রদেশের রাজনীতিতে নারী
বিষয়শ্রেণী:জীবিত ব্যক্তি